ኮርፖሬሽኑ  ባለፉት 9 ወራት ከዕቅድ በታች አፈጻጸም ማስመዝገቡ  ተመለከተ
በመንግስት የልማት ድርጅቶች ሚኒስቴር ሥር የሚገኘው  የኢትዮጵያ  ግብርና ሥራዎች ኮርፖሬሽን በ9 ወራት የሥራ ክንውኑ  ከእቅድ በታች የሆነ አፈጻጸም  ማስመዝገቡ  ተገለጸ ፡፡ከኮርፖሬሽኑ የመፈፀምና የማስፈፀም አቅም ውስንነት በተጨማሪ የውጭ ምንዛሬ እጥረት ፣ የበልግ ዝናብ ማነስ እና በአንዳንድ የሃገሪቱ አካባቢዎች ተከስቶ የነበረው አለመረጋጋት ምክንያት ለአፈፃፀሙ ዝቅ ማለት አስተዋጽኦ  አድርጓል፡፡የማዳበሪያ አቅርቦት በበርካታ አካላት ጥምረት የሚከናወን በመሆኑ ረጅም ሂደት እየወሰደብን ነው ያለው ኮርፖሬሽኑ ማዳበሪያዎቹ በግዜ ሳይነሱ በመቅረታቸዉ  ላልተፈለገ ወጪ ዳርጎናል ብለዋል፡፡ከ 2007 ዓም ጀምሮ በክልሎች ትዕዛዝ የተገዙና ከ400 ሚሊየን ብር በላይ ወጪ የተደረገላቸዉ ከ379 ሺህ ኩንታል በላይ የሚሆን የአፈር ማዳበሪያዎች ክልሎቹ ባለመረከባቸው ምክንያት ለተጨማሪ ወጪ መዳረጉን የኮርፖሬሽኑ ሪፖርት አመልክቷል ፡፡1ነጥብ 6 ሚሊየን የአሜሪካ ዶላር የውጪ ምንዛሬ ማግኘቱንም የገለፀው ኮርፖሬሽኑ ከታቀደዉ አንፃር ሲነፃፀር ገቢዉ ዝቅተኛ ነው ተብሏል፡፡በአጠቃላይ የኮርፖሬሽኑ የዘጠኝ ወር ገቢና ወጪ 56 በመቶ ሲሆን ትርፉ ደግሞ 65 በመቶ ሆኖ ተመዝግቧል፡፡